Geskiedenis Eerste Span Kleredrag - AFFIES RUGBY
GESKIEDENIS 1STE SPAN KLEREDRAG
In 1921 speel die 1e span met ’n wit kortbroek en vanaf 1923 – 1929 speel die 1e span met ’n swart kortbroek en donkergroen trui. Vanaf 1930 speel die 1e span met ’n wit kortbroek.
Dit lyk op die spanfoto’s voor 1952 dat die truie en kouse party jare van mekaar verskil het. Hetsy die truie donkerder of ligter van kleur was of breer of dunner strepe gehad het. Johan Viljoen (52/53) en Flip Olivier (43/44) bevestig dat al die spanne vanaf o/14 tot 1e span voor 1952 met dieselfde truie gespeel het.
Die wittrui het sy ontstaan a.g.v 'n versoek deur die hoof vir die herontwerp van die 1e span trui.Die ontwerp van die wittrui soos vertel deur Hans se broer Louis.
” Wat lekker is van Hans se storie, is dat daardie witbul trui van Affies, op ons kombuistafel gemaak was! My ma het rooi, geel en groen linte gevat en aanmekaar gestik op George (ouer broer) se o/19 Oostelikes wit trui! Die volgende dag het die ouens ‘n paar verskillende trui ontwerpe gemodeleer, daar was ook ‘n groentrui ook onthou Louis, die witte het gewen”.
Hans het ‘n hele paar jaar gelede voor hy oorlede is ‘n amper soortgelyke storie oor die ontwerp van die trui aan my vertel. Die kort van die lank is dat die wittrui sy ontstaan gehad het op die kombuistafel van die Wilsenach’s!!!
Die 1e span speel vir die eerste keer in 1952 met die toer na die Kaap in die wittrui.
As jy gekies is vir die 1e span in die vroeër jare het die skool jou ’n brief gegee wat jou toestemming gegee het om een te gaan koop by Uniewinkels. Spelers moes self vir hulle truie betaal.
Johannes Bingle van die ’67/’68 1e span vertel die volgende: ”Ek onthou dit goed, want tydens my eerste wedstryd vir die 1e span vroeg in die ’67 seisoen (dit was ’n Woensdagmiddag teen Menlopark op ons tuisveld) het my splinternuwe trui wat destyds by Uniewinkels gekoop is, ’n groot skeur gekry. Daar was nie sprake van vervanging van die trui deur my ouers nie (om twee keer die uitgawe aan te gaan nie). My ma het dit na die wedstryd herstel en ek moes die res van die twee seisoene (67 &68) met die toegewerkte trui speel”.
Die 1e span van 1972 speel in die Administrateurs Beker finaal teen Nelspruit in groen truie op Loftus Versveld.
Die skoolwapen verskyn permanent op die linkerbors van die trui sedert 1981. In die periode voor '81 lyk of dit spelers se keuse was indien hulle dit op hulle truie wou aanbring met die uitsondering van 1972 en 1974 toe dit op al die spelers se truie was.
Sedert 1979 verskaf die skool die 1e span truie en kry die spelers wat ’n sekere aantal wedstryde per jaar gespeel het ’n trui aan die einde van die seisoen. Die vereistes waarvolgens ’n speler ’n 1e span trui ontvang het, het oor die jare verander. Met die instelling van die 1e span dinee aan die einde van die seisoen in 1996 word elke 1e span speler se trui aan hom persoonlik oorhandig tydens die dinee.
Dit is ’n ongeskrewe reël! Jy sal nooit ’n Oud Affie 1e span speler met sy 1e span trui aan by ’n Affie wedstryd sien nie.!
Met die inisiatief van Poerie van Rooyen (afrigter van die 1986 1e Span) word ‘n 1e Span das ontwerp en toegeken aan 1e span spelers in 1986. Die vereiste was oorspronklik dat ‘n speler 3 wedstryde moes speel om ‘n das te ontvang. Dit het met die speel van reserwes verander en huidiglik moet ‘n speler 7 keer ‘n wedstryd begin voordat hy ‘n das ontvang. Ander sportsoorte en kultuur aktiwiteite het daarna gevolg met eiesoortige dasse.
DIE KOMS VAN BORGE
Die 1e span word vir die eerste keer formeel geborg en die borg (Mr Price) se logo/pet verskyn op regter bors van die 1e span trui.
Rugby kouse was al die jare vir al die spanne dieselfde gewees met die strepe geel, maroon, groen, maroon, geel. In 1999 het die Mr Price geborgde kouse van die 1e span verkeerdelik verander na geel, maroon, groen, geel, maroon. Tot op hede is dit nie reggestel nie.
Die 1e span trui het kortmoue vanaf 2002.
Die borg „Mr Price“ se naam verskyn voorop die trui aan die onderkant van die strepe op die voorkant. Die materiaal van die trui is die nuwe gladder materiaal (airflex).
In 2006 speel die 1e span vir die eerste keer in ’n alternatiewe trui teen HTS Middelburg in hulle eerste wedstryd van die jaar omdat die truie vir die jaar nog nie beskikbaar was nie. Sover ek kan vasstel was dit die eerste keer in die geskiedenis, tensy dit nodig was a.g.v. die kleure wat met truie van opponente bots soos bv. Eldoraigne, HTS John Vorster, ens.
Die Mr Price pet is nou op die regter mou.
Die Mr Price pet verskyn nie meer op die trui nie.
Die Mr Price naam verskuif na die bokant van die strepe aan die voorkant en 'n Mr Price Sport logo op die regtermou.
Met AHS se 90 ste verjaardag in 2010 het K600 replikas gemaak van die 1921, 1e span trui. Dit is opvallend dat die huidige skool trui wat onwerp betref amper dieselfde is as die 1e span trui van 1921 met slegs ʼn kleur verskil van die strepe. Die strepe was ook nie op die moue van die 1921 trui nie. Foto van die 1921 replika verskyn hieronder.
Die 1e span trui is kraagloos en die kortmou is korter met geen wit gedeelte na die strepe nie.
Die naam Mr Price voorop die trui word vervang met "Mr Price SPORT". Die Mr Price Sport logo op die mou verdwyn met die naam Mr Price op die skouers links en regs.
Die 1e span speel in die wedstryd teen Grey College in 2012 met wat op die oog af lyk na nuwe groen kouse met geen strepe nie. Sonder die medewete van die afrigters het die spelers besluit om die kouse te vou dat dit net groen was sonder strepe. Hulle verduideliking na die tyd was dat hulle gedink het dit lyk mooi sonder die strepe!